CELEX: C2006/060/100
Language: el
Date: 2006-03-11 00:00:00
Title: Υπόθεση F-125/05: Προσφυγή της  19ης Δεκεμβρίου 2005  — Τσαρναβάς κατά Επιτροπής

11.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 60/54
            
         Προσφυγή της 19ης Δεκεμβρίου 2005 — Τσαρναβάς κατά Επιτροπής
   (Υπόθεση F-125/05)
   (2006/C 60/100)
   Γλώσσα διαδικασίας: η γαλλική
   Διάδικοι
   
      Προσφεύγων: Βασίλειος Τσαρναβάς (Αθήνα, Ελλάδα) [Εκπρόσωπος: N. Lhoëst, δικηγόρος]
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος:
   
               —
            
            
               να ακυρωθεί η απόφαση της Αρμόδιας για τους Διορισμούς Αρχής (ΑΔΑ) της 1ης Απριλίου 2005 με την οποία απορρίφθηκε η αίτηση που υπέβαλε ο προσφεύγων δυνάμει του άρθρου 90, παράγραφος 1, του Κανονισμού Υπηρεσιακής Καταστάσεως (ΚΥΚ) (αίτηση αριθ. D/007/05)·
            
         
               —
            
            
               καθόσον είναι απαραίτητο, να ακυρωθεί η απόφαση της Επιτροπής της 7ης Οκτωβρίου 2005, με την οποία απορρίφθηκε η ένσταση του προσφεύγοντος (αριθ. R/488/05)·
            
         
               —
            
            
               να υποχρεωθεί η καθής στην καταβολή αποζημιώσεως ύψους 72 000 ευρώ έναντι της υλικής ζημίας και προς αποκατάσταση της ηθικής βλάβης που υπέστη ο προσφεύγων λόγω των επανειλημμένων παρατυπιών και υπηρεσιακών πταισμάτων που διέπραξε η Επιτροπή στο πλαίσιο των προαγωγών του 1998 και του 1999·
            
         
               —
            
            
               να καταδικαστεί η καθής στα δικαστικά έξοδα.
            
         Ισχυρισμοί και κύρια επιχειρήματα
   Ο προσφεύγων προσβάλλει τις αποφάσεις της Επιτροπής με τις οποίες απορρίφθηκαν η αίτηση και η ένσταση που υπέβαλε, με αίτημα την αποζημίωσή του έναντι της υλικής ζημίας και προς αποκατάσταση της ηθικής βλάβης που υπέστη λόγω της συμπεριφοράς της Επιτροπής στο πλαίσιο των προαγωγών του 1998 και του 1999. Συγκεκριμένα, προκειμένου να αμφισβητήσει τα μέτρα που έλαβε έναντί του η Επιτροπή, ο προσφεύγων κίνησε τέσσερις εσωτερικές διοικητικές διαδικασίες και ισάριθμες δίκες, οι οποίες είχαν ως αποτέλεσμα είτε την απόσυρση είτε την ακύρωση των εν λόγω μέτρων.
   Η υλική ζημία απορρέει από το ότι, προκειμένου να ασκήσει πλήρως τα δικαιώματά του άμυνας στο πλαίσιο των εσωτερικών διοικητικών διαδικασιών, ο προσφεύγων προσέλαβε νομικό σύμβουλο. Η ηθική βλάβη απορρέει από την κατάσταση αβεβαιότητας στην οποίαν περιήλθε ο προσφεύγων επί πολλά έτη, καθώς και από την απώλεια της εμπιστοσύνης του προς το κοινοτικό όργανο.